સામાન્ય રીતે અમદાવાદીઓ શહેરભરમાં રસ્તાઓની બિસમાર હાલતથી સુપરિચિત છે. મ્યુનિસિપલ સત્તાવાળાઓ ગમે ત્યારે ગમે તે રસ્તાને ગમે તે કારણસર ખોદી કાઢવા માટે કુખ્યાત છે, પછી આ ખોદાયેલા રસ્તાના રિપેરિંગમાં જબ્બર ભ્રષ્ટાચાર ચાલતો હોઈ રીતરસની વેઠ ઉતારવામાં આવે છે. ખુદ શાસકો પણ એક કિમી લાંબા રસ્તાના રિસરફેસિંગના એક કરોડના કામમાં ચાલીસ લાખ રૂપિયાનો ભ્રષ્ટાચાર થતો હોવાનું કબૂલે છે, પરંતુ શહેરના પ્રથમ નાગરિક ગણાતા મેયર ગૌતમ શાહના નારણપુરા વોર્ડમાં રસ્તાની દુર્દશા જોવા મળે ત્યારે કેવું લાગે? ભ્રષ્ટાચારને લઈ કહી શકાય કે હદ કર દી આપને! સોલા રોડના રસ્તાની આ ‘બોલતી’ તસવીર કોર્પોરેશનના ભ્રષ્ટાચારને ઉજાગર કરે છે. જો મેયરના વોર્ડના નાગરિકોને ભ્રષ્ટાચારનો એરુ આભડતો હોય તો પછી અન્ય વોર્ડમાં શુંનું શું નહીં થતું હોય તેવું લોકમુખે ચર્ચાઈ રહ્યું છે.